3. Tshwane se voorafbetaalmeters - Solidariteit WêreldSolidariteit Wêreld
Tuis › Korrupsie › 3. Tshwane se voorafbetaalmeters
3. Tshwane se voorafbetaalmeters
Sondag | 20 September | 2015
Wat gelyk het soos ‘n wyse maatreël wat daarop gemik was om die niebetaling vir elektrisiteit in die Stad Tshwane te bekamp, is onthul as ‘n uiters duur en korrupte warboel. Die DA het dit gelykgestel aan agt Nkandlas, en dit is nog ‘n voorbeeld van die gruwelike en verderflike aard van tenderpreneurskap.
Na ‘n gebrekkige tenderproses waardeur die twyfelagtige PEU Capital die suksesvolle bieër geword het en ‘n aanvanklike installeringsproses het Tshwane hierdie omstrede kontrak in Mei 2015 skielik gekanselleer. Een van PEU se filiale, Masana Technologies, was benewens ander klagtes ook verantwoordelik vir Johannesburg se onlangse rekeningkrisis. Tshwane het tussen Oktober 2013 en Mei 2015 ‘n ontsaglike R830 miljoen aan PEU betaal om 800 000 meters te installeer en die projek agt jaar lank te bestuur. Ten tyde van die kansellasie was net 12 930 meters geïnstalleer en moes PEU nog meer as 435 000 gedurende die eerste twee jaar installeer – ‘n teiken wat hy hoogs waarskynlik nie sou haal nie. Cilliers Brink, ‘n DA-raadslid in die Tshwane-raad, het gesê die PEU-transaksie sou die verantwoordelikheid vir voorafbetaalde meters verskuif van “onbetroubare kamerade in die regering na onbetroubare kamerade in die sakesektor, terwyl ons almal op die ou einde meer sal betaal”.
ie AfriSake het ‘n hofsaak aanhangig gemaak om die installering van die meters te stop en die kontrak ongeldig te laat verklaar omdat die tenderproses gebrekkig was. Volgens Willie Spies, wat AfriSake verteenwoordig, was die beëindiging net so korrup soos die ooreenkoms self. Hy sê volgens betroubare bronne beplan die Metro om voort te gaan om PEU R3 miljoen per dag (R800 miljoen) te betaal na die kansellasie van die ooreenkoms. “Dit beteken die kansellasie van die ooreenkoms sal nog skadeliker as die handhawing daarvan wees,” sê Spies in ‘n verklaring.
Kort nadat die kontrak gekanselleer is, is die bodproses heropen en het Tshwane se burgemeester, Kgosientso Ramokgopa, op ‘n perskonferensie gesê PEU sal weer kan tender.